作者:元稹
標題:飲致用神麴酒三十韻
內容:七月調神麴，三春釀綠醽。雕鐫荊玉盞，烘透內丘瓶。試滴盤心露，疑添案上螢。滿尊凝止水，祝地落繁星。翻陋瓊漿濁，唯聞石髓馨。冰壺通角簟，金鏡徹雲屏。雪映煙光薄，霜涵霽色泠。蚌珠懸皎皛，桂魄倒瀴溟。晝灑蟬將飲，宵揮鶴誤聆。琉璃驚太白，鐘乳訝微青。詎敢辭濡首，並憐可鑒形。行當遣俗累，便得造禪扃。何憚說千日，甘從過百齡。但令長泛蟻，無複恨漂萍。膽壯還增氣，機忘反自冥。甕眠思畢卓，糟籍憶劉伶。彷彿中聖日，希夷夾大庭。眼前須底物，座右任他銘。刮骨都無痛，如泥未擬停。殘觴猶漠漠，華燭已熒熒。真性臨時見，狂歌半睡聽。喧闐爭意氣，調笑學娉婷。酩酊焉知極，羈離忽暫寧。雞聲催欲曙，蟾影照初醒。咽絕鵑啼竹，蕭撩雁去汀。遙城傳漏箭，鄉寺響風鈴。楚澤一為梗，堯階屢變蓂。醉荒非獨此，愁夢幾曾經。每恥窮途哭，今那客淚零。感君澄醴酒，不遣渭和涇。